KALIFORNJA – TAĦRAQ BEJN PITT U JOLIE Din il-ġimgħa ħarġet l-aħbar li l-attur ta' fama mondjali, Brad Pitt, inħeles minn kull akkuża f'investigazzjoni ta' abbuż ta' tfal. Dan wara investigazzjoni wara allegat abbuż li kien jinvolvi wieħed mit-tfal tiegħu. L-akkużi nibtu minn inċident fuq ajruplan privat f'Settembru. Inċident li seħħ ġurnata qabel Angelina Jolie talbet id-divorzju wara biss sentejn ta' żwieġ. U jidher li mhux kollox se jkun ward u żahar b'siti li jirrapportaw ix-xena tal-ispettaklu qalu li Brad Pitt jista' jkollu xi recordings (ta' vuċi) ta' Jolie li huma misturin. Intqal li dawn jistgħu jimbarazzaw lill-attriċi u anke jibdlu xi ftit il-ħsieb dwar min għandu jieħu l-kura u l-kustodja tat-tfal. Jidher li dan id-divorzju se jkun wieħed qares. WASHINGTON – TRUMP JIRBAĦ L-ELEZZJONI PRESIDENZJALI Donald Trump rebaħ l-elezzjoni Presidenzjali tal-Amerka. F'dak li deher impossibbli ġara u kiseb aktar voti t'eletturi minn Hillary Clinton. Il-kandidat Repubblikan rebaħ stati meqjusa vitali u fl-ewwel indirizz tiegħu huwa biddel it-tonalità u sejjaħ għall-għaqda. Id-dinja internazzjonali kellha reazzjonijiet differenti għar-rebħa ta' Trump li jum wara li ġie dikjarat bħala President elett mar fil-White House fejn iltaqa' ma' Barack Obama. Hemmhekk Trump u Obama tkellmu fit-tul dwar it-tranżizzjoni tal-poter u t-tnejn saħqu li kellhom laqgħa kordjali. Trump saħaq li kienet l-ewwel darba li ltaqa' m'Obama u ħassu onorat. Sadanittant mart il-President Amerikan, Michelle Obama u mart Donald Trump, Melania Trump ukoll iltaqgħu fil-White House. L-INGILTERRA – ĦAMSA JMUTU WARA LI NQALBET TRAMM Ħames persuni mietu u għexieren oħra weġġgħu wara li tramm inqalbet fi Croydon fin-Nofsinhar ta' Londra. L-inċident seħħ l-Erbgħa filgħodu fejn minkejja li ħafna rnexxilhom joħorġu mit-tramm kien hemm żewġ persuni li baqgħu maqbuda. Il-London Ambulance Service qal li wieħed u ħamsin persuna ttieħdet f'Saint George's Hospital f'Tooting u fi Croydon University Hospital. Il-Pulizija tat-Trasport arrestat lix-xufier iżda ma kkonfermatx għal liema raġuni. IL-ĠERMANJA – IMKISSER ĊIRKU TAL-IS Ħames persuni b'konnessjoni mal-hekk imsejjaħ Stat Iżlamiku kienu arrestati waqt rejds fil-Ġermanja. Rejds li raw numru t'appartamenti f'diversi bliet u Moskea fil-Ġermanja jkunu mfittxija. Dawn saru wara informazzjoni li nkisbet minn fundamentalista ta' tnejn u għoxrin sena li qatta' numru ta' xhur mal-Istat Iżlamiku fis-Sirja qabel ma vjaġġa lejn it-Turkija, u li f'intervista rrefera għall-Iraqqin Abu Walaa bħala n-numru wieħed tal-Istat Iżlamiku fil-Ġermanja. L-Iraqqin imsemmi issa jinsab taħt il-kustodja tal-pulizija Ġermaniża. L-UNGERIJA – MIĊĦUDA TALBA LI GĦADDIET B'REFERENDUM Il-Parlament Ungeriż ċaħad il-pjan tal-Prim Ministru li jipprojbixxi l-allokazzjoni mill-ġdid tal-immigranti fil-pajjiż. Dan bi żbrixx, hekk kif l-emenda kostituzzjonali proposta rebħet mija wieħed u tletin vot f'Parlament b'mija disgħa u disgħin siġġu, jiġifieri żewġ voti biss bogħod miż-żewġ terzi meħtieġa. Il-Prim Ministru Ungeriż insista li l-emenda kienet meħtieġa biex tonora referendum li sar f'Ottubru. F'dak ir-referendum tliet miljun Ungeriż ċaħdu l-kunċett ta' kwoti t'immigranti mill-Unjoni Ewropea. Il-Prim Ministru tal-pajjiż irrimarka li minkejja li r-referendum ma kienx validu minħabba r-rata baxxa ta' parteċipazzjoni, kien prova ċara ta' mandat politiku b'saħħtu biex tkun rifjutata l-impożizzjoni ta' kwoti minn Brussell. IL-ĠAPPUN – IĊĊEDI L-ART TA' TRIQ PRINĊIPALI Ċediet l-art f'waħda mit-toroq prinċipali ta' Fukuoka, fil-Ġappun. Primarjament kien hemm biss żewġ ħofriet żgħar iżda mal-ħin li bdiet iċċedi l-art ingħaqdu u saret biċċa waħda, b'wisa' ta' madwar tletin metru. Minkejja li ħadd ma weġġa' f'dan l-inċident, għal xi ħin kienu affettwati l-provvisti tad-dawl, tal-ilma u tal-gass u anki t-trasport fl-inħawi.